أصنام العرب كانت تماثيل الالهه اللى بيعبدها العرب فى الجزيره العربيه قبل الاسلام. من اشهرها اساف و نائله و دول كانوا محطوطين عند الصفا و المروة ، الاولانى كان على شكل راجل و التانى كان على هيئه ست ، و العزى ( صنم قريش ) كانت محطوطه فى وادى فى حته اسمها نخلة الشامية و كان العرب بيتسموا بيها عبد العزى. و كان فيه اللات و دى كانت صخره مربعه فى الطائف فى نفس المكان اللى فيه دلوقتى منارة جامع الطائف و سموا بيها عبد اللات و تيم اللات. و كان فيه مناة ودى كانت على ساحل البحر الاحمر بين مكه و المدينه و كانت بتعبدها قبايل الاوس و الخزرج و غسان ، و سموا بيها عبد مناة و زيد مناة. نسر ما كانتش ليه مكانه كبيره و كان بيعبدها عرب حمير قبل التبابعه ما يدخلوا اليهوديه. فى عبة مكة كان فيه هبل و كان مصنوع من عقيق احمر و ده كان اشهر و اعظم الاصنام عند العرب ، و كانوا العرب لما يتخانقوا على حاجه او لما كانوا ناويين يسافروا او يعملوا حاجه يروحوله و يستقسموا الاقداح و اللى تقوله الاقداح يعملوه.